**NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**zákon**

z ... 2022,

**ktorým sa mení a dopĺňa zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony**

Národná rada Slovenskej republiky sa uzniesla na tomto zákone:

**Čl. I**

Zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení zákona č. 359/2007 Z. z., zákona č. 540/2008 Z. z., zákona č. 219/2008 Z. z., zákona č. 396/2009 Z. z., zákona č. 57/2013 Z. z., zákona č. 34/2014 Z. z., zákona č. 254/2015 Z. z., zákona č. 177/2018 Z. z., zákona č. 296/2021 Z. z. a zákona č. 310/2021 Z. z. sa mení a dopĺňa takto:

1. V § 2 sa za písmeno b) vkladá nové písmeno c), ktoré znie:

 „c) ostatnými poľnohospodárskymi plochami poľnohospodársky nevyužívaná pôda, ktorá nezodpovedá charakteru poľnohospodárskej pôdy a ktorá je evidovaná v katastri ako ostatné plochy1), ak slúži na zabezpečenie poľnohospodárskeho využívania pôdy, ako poľné cesty, silážne jamy, hnojiská, pozemky so zariadením dôležitým pre poľné závlahy, hrádze slúžiace na ochranu pred zamokrením, záplavou alebo ochranné terasy proti erózii a iné. V pochybnostiach o tom, či pozemky patria medzi ostatné poľnohospodárske plochy, rozhodne orgán ochrany poľnohospodárskej pôdy; v prípade potreby si vyžiada odborné stanovisko pôdnej služby. Konanie o vydanie rozhodnutia sa začne podaním písomnej žiadosti užívateľa sporných pozemkov v ktorej užívateľ uvedie súpis sporných pozemkov.“.

Doterajšie písmená c) až j) sa označujú ako písmená d) až k).

2. Za § 8 sa vkladá § 8a, ktorý vrátane nadpisu znie:

**„§ 8a**

**Starostlivosť o ostatné poľnohospodárske plochy**

Každý vlastník ostatnej poľnohospodárskej plochy alebo nájomca a správca ostatnej poľnohospodárskej plochy je povinný vykonávať také agrotechnické opatrenia, ktoré zaručujú ochranu, zachovanie a obnovu prirodzených vlastností ostatnej poľnohospodárskej plochy, predchádzajú výskytu a šíreniu burín, zabraňujú znehodnoteniu a poškodeniu ostatnej poľnohospodárskej plochy a neohrozujú prístup, obhospodarovanie a ochranu poľnohospodárskej pôdy, ktorej využitiu bezprostredne slúžia. Spôsob využívania ostatnej poľnohospodárskej plochy musí zodpovedať prírodným podmienkam v danom území, zaručovať funkčnú spätosť prírodných procesov v krajinnom priestore a nesmie ohrozovať ekologickú stabilitu územia.3)“.

3. V § 17 ods. 2 písm. b) sa slová „podľa § 2 písm. i)“ nahrádzajú slovami „podľa § 2 písm. j)“.

4. § 23 sa dopĺňa písmenom m), ktoré znie:

„m) rozhoduje o tom, či pozemky patria medzi ostatné poľnohospodárske plochy podľa § 2 písm. c).“.

5. V § 24 ods. 1 sa za slová „Odborný dohľad nad ochranou poľnohospodárskej pôdy" vkladajú tieto slová: „a ostatných poľnohospodárskych plôch“.

6. V § 24 odsek 2 znie:

„(2) Orgán ochrany poľnohospodárskej pôdy (§23) je pri výkone odborného dohľadu oprávnený vstupovať na poľnohospodárske pozemky a ostatné poľnohospodárske plochy na účel kontroly plnenia opatrení nariadených podľa § 3 až 8a a § 17 a 18.“.

7. V § 24 ods. 3 písm. c) sa slová „podľa § 3 až 8“ nahrádzajú slovami „podľa § 3 až 8a“.

8. V § 25 sa za odsek 1 vkladá nový odsek 2, ktorý znie:

„(2) Priestupku na úseku ochrany ostatných poľnohospodárskych plôch sa dopustí ten, kto

a) nezabezpečil základnú starostlivosť o ostatnú poľnohospodársku plochu alebo spôsobil jej poškodenie (§ 8a),

b) spôsobil svojou nečinnosťou zaburinenie ostatnej poľnohospodárskej plochy alebo nepoľnohospodárskeho pozemku v blízkosti ostatnej poľnohospodárskej plochy (§ 8a),

c) nesplnil povinnosť uloženú orgánom ochrany poľnohospodárskej pôdy (§ 8a).“.

Doterajšie odseky 2 až 5 sa označujú ako odseky 3 až 6.

9. V § 25 ods. 3 sa za slová „podľa odseku 1 písm. a) až c)“ vkladajú slová „a odseku 2 písm. a) a b)“.

10. V § 25 ods. 5 sa za slová „podľa odseku 1 písm. e) až i)“ vkladajú slová „a odseku 2 písm. c)“.

11. V § 26 ods. 1 písm. a) sa za slovo „pôdu“ vkladajú slová „alebo ostatnú poľnohospodársku plochu“ a slová „jej poškodenie (§ 3 až 7),“ sa nahrádzajú slovami „ich poškodenie (§ 3 až 7 a § 8a)“.

12. V § 26 ods. 1 písm. b) sa na konci čiarka nahrádza slovom „alebo“ a pripájajú sa tieto slová: „ostatnej poľnohospodárskej plochy (§ 8a),“.

13. V § 26 ods. 1 písm. e) sa za slová „podľa § 3 až 7“ vkladá čiarka a slová „§ 8a“.

14. V § 26 ods. 2 sa za slová „hektár poľnohospodárskej pôdy“ vkladajú slová „a za každý hektár ostatnej poľnohospodárskej plochy“.

15. V § 26 ods. 4 sa za slovo „pôdy“ vkladajú slová „alebo ostatnej poľnohospodárskej plochy“.

16. V § 27 ods. 2 písm. c) sa na konci pripájajú tieto slová: „a spôsobu využívania ostatnej poľnohospodárskej plochy“.

17. Za § 29c sa vkladá § 29d, ktorý vrátane nadpisu znie:

„**§ 29d**

**Prechodné ustanovenie k úpravám účinným od 1. januára 2023**

Konania začaté pred 1. januárom 2023 sa dokončia podľa predpisov účinných do 31. decembra 2022.“.

**Čl. II**

Zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení zákona č. 733/2004 Z. z., zákona č. 747/2004 Z. z., zákona č. 171/2005 Z. z., zákona č. 517/2005 Z. z., zákona č. 120/2006 Z. z., zákona č. 460/2007 Z. z., zákona č. 538/2007 Z. z., zákona č. 465/2008 Z. z., zákona č. 535/2008 Z. z., zákona č. 467/2009 Z. z., zákona č. 527/2010 Z. z., zákona č. 406/2011 Z. z., zákona č. 460/2011 Z. z., zákona č. 548/2011 Z. z., zákona č. 68/2012 Z. z., zákona č. 286/2012 Z. z., zákona č. 343/2012 Z. z., zákona č. 347/2013 Z. z., zákona č. 484/2013 Z. z., zákona č. 268/2014 Z. z., zákona č. 333/2014 Z. z., zákona č. 361/2014 Z. z., zákona č. 79/2015 Z. z., zákona č. 243/2017 Z. z., zákona č. 292/2017 Z. z., zákona č. 112/2018 Z. z., zákona č. 312/2018 Z. z., zákona č. 221/2019 Z. z., zákona č. 369/2019 Z. z., zákona č. 460/2019 Z. z., zákona č. 354/2020 Z. z. , zákona č. 470/2021 Z. z., zákona č. 92/2002 Z. z., zákona č. 178/2022 Z .z. a zákona č. 249/2022 Z. z. sa mení a dopĺňa takto:

1. V § 6 ods. 1 písm. a) sa za slová „porasty,7)“ vkladajú slová „ostatné poľnohospodárske plochy,“.

2. V § 6 ods. 3 sa za slová „odseku 4“ vkladajú slová „alebo odseku 7“.

3. V § 6 sa za odsek 6 vkladá nový odsek 7, ktorý znie:

„(7) Ostatnou poľnohospodárskou plochou podľa odseku 1 písm. a) je na účely tohto zákona pozemok, ktorý slúži na zabezpečenie poľnohospodárskeho využívania pôdy, ako poľné cesty, silážne jamy, hnojiská, pozemky so zariadením dôležitým pre poľné závlahy, hrádze slúžiace na ochranu pred zamokrením, záplavou alebo ochranné terasy proti erózii podľa osobitného zákona8a ) a iné.“.

Doterajší odsek 7 sa označuje ako odsek 8.

Poznámka pod čiarou k odkazu 8a znie:

„8a) § 2 písm. c) zákona č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení zákona č. .../2022 Z. z.“.

4. Za § 104m sa vkladá § 104n, ktorý vrátane nadpisu znie:

„**§ 104n**

**Prechodné ustanovenie k úpravám účinným od 1. januára 2023**

Ustanovenie § 6 ods. 1 písm. a) v znení účinnom od 1. januára 2023 sa prvýkrát použije na zdaňovacie obdobie roka 2023.“.

5. Nadpis prílohy č. 1 znie:

„HODNOTA ORNEJ PÔDY (OP), TRVALÝCH TRÁVNATÝCH PORASTOV A OSTATNÝCH POĽNOHOSPODÁRSKYCH PLÔCH (TTP + OPP)".

6. V texte prílohy č. 1 sa skratka „TTP" nahrádza skratkou „TTP + OPP".".

**Čl. III**

Zákon č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení zákona č. 222/1996 Z. z., zákona č. 255/2001 Z. z., zákona č. 419/2002 Z. z., zákona č. 173/2004 Z. z., zákona č. 568/2007 Z. z., zákona č. 669/2007 Z. z., zákona č. 384/2008 Z. z., zákona č. 304/2009 Z. z., zákona č. 103/2010 Z. z., zákona č. 345/2012 Z. z., zákona č. 180/2013 Z. z., zákona č. 125/2016 Z. z., zákona č. 212/2018 Z. z. a zákona č. 225/2019 Z. z. sa dopĺňa takto:

 § 9 sa dopĺňa písmenom k), ktoré znie:

„k) ostatné poľnohospodárske plochy.“.

 **Čl. IV**

Tento zákon nadobúda účinnosť 1. januára 2023.